Il Tempo Gigante

Il Tempo Gigante er en oppdiktet racerbil som ble tegnet av forfatteren og illustratøren Kjell Aukrust, og senere ble kjent fra Ivo Caprinos dukkefilmsuksess Flåklypa Grand Prix fra 1975. Bilen ble bygd til filmen av Bjarne Sandemose. I Aukrusts «Flåklypa Tidende»-univers og i animasjonsfilmen er bilen konstruert av hovedpersonen Reodor Felgen, sykkelreparatør og oppfinner, og kjørt av ham i billøpet Flåklypa Grand Prix. 

Bilen har masse ekstrautstyr og forskjellige hjemmekonstruerte finesser, eksempelvis to speedometere, der det ene slutter på 250 km/t, og det andre tar over og fortsetter til 400. I filmen blir bilen sabotert av de to hovedrivalene Rudolf Blodstrupmoen og hans synske medhjelper Mysil Bergsprekken. Likevel klarer det lille tafatte pinnsvinet Ludvig å oppdage feilen – en istykker-saget elektrisk fordeler – og holde bilen sammen til løpet er ferdig.

 Spesifikasjoner 

Il Tempo Gigante er utstyr med to motorer, en V12-motor fremme som yter 600 kW (800 hk) ved 11 000 omdreininger. En viktig del – og en av Reodor Felgens store oppfinnelser – er superretometerfordeleren, en dings som skal øke karadialeffekten med over 112 %. Den fremre motoren starter i sin tur den bakre turbinmotoren, via den okotogonale forgassertenningen som gir et ekstra spark med rundt 900 kW (1200 hk) ved 18 000 omdreininger. Til sammen er disse garantert til å registrere 5,3 på Richters skala. Spesialutstyr inkluderer radar, trippteller, kompass, barometer, ekkolodd, og to speedometre, forsikte, vindmåler, roterende hydroventiler, samt blodbank med rhesus pluss og minus, samt en skvett blått blod i tilfelle adelige skulle komme i veien.

 Modellbilen 
På grunnlag av Aukrusts tegninger konstruerte Ivo Caprinos faste medarbeider Bjarne Sandemose modellbilen som skulle brukes da Aukrusts univers skulle omgjøres til animasjonsfilm. Bilen ble vist frem på NRK i programmet Lørdagskveld med Erik Bye den 1. mai 1971. Aukrust og Caprino fortalte da programlederen Erik Bye om både bilen og om dukkene som var laget til det som i 1971 fortsatt var tenkt som en fjernsynsserie.

 Fullskalamodellen 


I forbindelse med dokkefilmen ble det i 1976 bygd en kjørbar versjon av Il Tempo Gigante i full størrelse. Den har siden blitt vist som reklame og attraksjon på arrangementer rundt om i Norge. I somrene fra 1985 til 2013 var bilen utstilt i Hunderfossen Familiepark. 

Den «ekte» Il Tempo Gigante, en kjørbar modell av bilen i full størrelse, ble bygget like etter filmens ferdigstillelse. Karosseriet ble bygget av en italiensk karosserimaker – Ermanno Martinuzzi i Caprinos filmstudio på Snarøya. Det tekniske ble utført/bygget av Jan Michelsen, Odd Høie og Svein Martin Pedersen - alle fra et bilverksted i Oslo. Ivo Caprino, Bjarne Sandemose og Charles Patey bidro med mindre detaljer. Bilen startet som flate plater og ble ferdigstilt på tolv måneder. Detaljene er utformet slik at mest mulig skal ligne modellen fra filmen. En Cadillac-ambulanse ble innkjøpt fra Sverige. Chassis med forstilling, V-8-motor på ca. åtte liter og automatkassen ble brukt. Bakakselen kom fra en Dodge «kvarting». Senere, i 1982, ble det innmontert en big block Chevrolet 454 V-8-motor på 7,4 liter. 400 kilowatt (540 hestekrefter) og ble gitt av den østerrikske Formel 1-kjøreren Niki Lauda etter at de møttes på bilutstillingen i Genève, ifølge Remo Caprino. I tillegg kommer en turbinmotor som angivelig skal yte 790 kW (1060 hk), hvilket gir bilen en kombinert ytelse på 1190 kW (1600 hk) og en teoretisk toppfart på 324 km/t.Brosjyre til souvenirmodell av Il Tempo Gigante, produsert av NORSMACK  A/S, 3100 Tønsberg Høyeste målte toppfart er 225 km/t. Turbinmotoren brukes ikke lenger grunnet støy. Bare V8-motoren gir fra seg 120-130 dB.Broompraten: Fem i verden har kjørt den - her er vårt møte med Il Tempo Gigante!

Akselerasjonen fra 0-100 km/t er på 6 sekunder.

Den er registrert på nummer «BL 50000» i Norge, og er veisikret, men fritatt fra normal periodisk kjøretøykontroll grunnet høyt støynivå.Østlands-Posten - Il tempo gigante på service i Kroken Den første testturen skjedde på Oslo lufthavn, Fornebu nattestid i 1976. Noen toppfart ble ikke målt, da man ikke hadde utstyr til det. Bilens dekk er heller ikke egnet for høye hastigheter.

Bilen har en egenvekt på 1 550 kg og en totalvekt på 1 800 kg, bilen er 665 cm lang og 247 cm bred.BL50000 hos vegvesen.no

Jan Erik Larssen fra Autofil prøvekjørte bilen i 2002, med svært gode tilbakemeldinger.

 Søksmål  
Caprino Filmsenter gikk i 2014 til søksmål mot Hunderfossen familiepark om rettighetene til Il Tempo Gigante. Aukruststiftelsen (Kari og Kjell Aukrusts stiftelse), som hadde gitt lisens til Hunderfossen Familiepark til å lage en attraksjon med en forlenget versjon av Il tempo Gigante, gikk inn i saken på Hunderfossens side. 

Saken gjaldt hvorvidt Caprino kunne påberope seg opphavsrett til åndsverk som filmen bygger på, nærmere bestemt til bilen som var tegnet av kunstneren Kjell Aukrust.Høyesterett Sak nr. 2017/542, sivil sak, anke over dom: Kari og Kjell Aukrust Stiftelse - Aukruststiftelsen og Hunderfossen Familiepark AS mot Caprino Filmsenter AS  

Caprino Filmsenter tapte saken i Tingretten i 2015, men anket til Lagmannsretten. En delt lagmannsrett kom i 2016 fram motsatt resultat og ga Caprino Filmsenter medhold. Hunderfossen og Aukruststiftelsen anket saken, og den ble tatt opp til prøving i Høyesterett. I november 2017 falt endelig dom i saken, da Høyesterett forkastet lagmannsrettens dom og avgjorde at Caprino Filmsenter ikke hadde opphavsrett til Il Tempo Gigante. Caprino Filmsenter opprettholdt sitt søksmål vedrørende brudd på markedsføringsloven som ikke var behandlet av Høyesterett, men tapte også denne delen av saken med endelig virkning i ny dom fra Lagmannsretten i 2018.

 Ny versjon – Mk. 2 


I forbindelse med animasjonsfilmen Flåklypa – fra Paris til pyramidene i 2025, ble det bygget en ny fullskalamodell lik Il Tempo Gigante slik den ser ut i filmen etter ombygging for å delta i et nytt billøp. Den nye versjonen er lavere i fronten, Ferrari-rød og har selburoser i dekkmønsteret, og dette designet ble tegnet av Kjell Aukrust før versjonen som ble kjent gjennom originalfilmen fra 1975.

Den nye Fullskalamodellen er ikke kjørbar og registrert som et kjøretøy som kan brukes på vei slik den originale fullskala Il Tempo Gigante er, og består av et karosseri av fiberglass uten motor.

Fullskalamodellen ble avduket i avgangshallen på Oslo lufthavn i november 2025, hvor den skal stå til over nyttår 2026, før den blir flyttet til Hunderfossen Eventyrpark hvor den blir en del av den permanente utstillingen fra sommeren 2026.

 Se også 
 Boomerang Rapido (basert på McLaren M8B)
 Il Tempo Gigante (modellbil)

 Referanser  

 Eksterne lenker 

 Fakta om bilen 
 Bilder fra byggingen 
 Intervju med mekaniker Bobbo Strand
 Autofil-episode med Il Tempo Gigante
 Flåklypa Grand Prix på marve.itgo.com

Kategori:Biler i motorsport
Kategori:Kjell Aukrust
Kategori:Norske bilprodusenter